Rátal ešte niekto s týmto návratom? Zjavne už nie! A predsa!
Zdroj obrázku: Internet
Rátal ešte niekto s týmto návratom? Zjavne už nie! A predsa! Kapela, ktorá predala viac, ako 30 miliónov albumov a v deväťdesiatych rokoch minulého storočia atakovali väčšinu európskych hitparád, ako nečakane prišla, tak nečakane odišla. Áno, tieto "kalerábové" formácie sa bohužiaľ zvyknú vracať späť a inak tomu nie je ani v prípade Ace Of Base. Kolovrátok sa teda znova rozkrúca a poslucháč sa môže tešiť na novú dávku tanečnej komerčnej muziky.
Ace Of Base sú späť a vôbec tomu nerozumiem. Keby aspoň prišli v pôvodnej zostave. Ale toto? Áno, áno, tí dvaja páni ostali na svojom mieste, tie dve generačne mladšie dračice sú nové. Vyzývavé postoje, vyzývavé oblečenie, vyzývavé oči... A čo spev? Našťastie, nie je to zlé a mohlo to dopadnúť oveľa, oveľa horšie. Aj keď priznávam, že by som bol radšej, keby značka Ace Of Base ostala už navždy ležať niekde pod ľadom. Bohužiaľ, zdá sa, že sa nekoná a ta pozrime na tých 13 skladieb...
Je mi ľúto, ale nemožno to označiť inak, ako kolotočový pop deväťdesiatych rokov, ktorý sa absolútne nikam neposunul a zostal v rovinách, kedy ho bolo možné rešpektovať, teda v polovici deväťdesiatych rokov minulého storočia a nie teraz, keď sa končí prvá dekáda nového milénia. V súčasnosti znie táto muzika zastaralo, otravne a nudí, kolovrátkuje sa dookola a v podstate je chladná ako podnebie krajiny, v ktorej vznikla.
Pesnička All 4 You, ktorá sa stala pilotným singlom by možno bol ešte úspešnejšia, keby bol rok 1995 a keďže ďalšie skladby pokračujú v rovnakom trende, môžeme dedukovať, že Ace Of Base ešte nepovedali posledné slovo a ešte si párkrát kopnú. Problém je jedine v tom, že si dosť dobre neviem predstaviť, koho ta zaujíma. Táto kapela bodovala v časoch minulých, keď ich pesničky mali ešte nejaký nápad. Toto mi príde ako nasilu, navyše s novými speváčkami, ktoré boli dotlačené k niečomu, čo bolo zárukou úspechu a chlapcom sa z toho zakrútili oči v nádeji na lepšie časy. Pripraviť niekoľko lacných popevkov nie je problém a svet je pripravený ich prijať a vydať za ne niekoľko drobných. A to tu v podstate ide. Fakt, že album v konečnom dôsledku nemá žiadnu hodnotu ani pre starých fanúšikov Ace Of Base, ani pre prípadných nových, ide iba o parádu, ktorá však dá zarobiť zjavne iba jednej strany. A aby som nebol iba kritický, tak booklet je naozaj skvelý a mimoriadne vydarený...
Vydavateľstvo:
Universal Music, 2010
Linky:
ACE OF BASE, U-MUSIC, SUPERMUSIC
Zoznam skladieb:
01. All 4 You
02. Blah, Blah, Blah On The Radio
03. The Golden Ratio
04. Southern California
05. Told My Ma
06. Black Sea
07. One Day
08. Juliet
09. Precious
10. Vision In Blue
11. Mr. Replay
12. Who Am I
13. Doreen